## Turisme declara 27 festes d’interés turístic a la Comunitat Valenciana durant el primer semestre de 2023

*** La Generalitat ha concedit 5 noves distincions d’interés turístic autonòmic, 10 d’interés provincial i 12 d’interés local
* Per províncies, un total d’11 festes se celebren a la província d’Alacant, 3 a la província de Castelló i 13 a la província de València**

La Generalitat, a través de Turisme Comunitat Valenciana, atorga la declaració de festa d’interés turístic de la Comunitat als certàmens, les festes o els esdeveniments que se celebren en el territori de Castelló, València i Alacant, amb l’objectiu de potenciar la promoció de les festes com a reclam turístic.

Durant el primer semestre de 2023, en Turisme s’han tramitat un total de 27 declaracions de festes d’interés turístic a les tres províncies. D’aquestes distincions, en són 5 d’interés turístic autonòmic, 10 distincions d’interés turístic provincial i 12 d’interés turístic local.

Es tracta d’un distintiu que es concedeix a les festes, sempre que aquestes oferisquen una especial rellevància des del punt de vista turístic i suposen una valoració de la cultura i de les tradicions populars valencianes. L’obtenció d’aquesta distinció honorífica és indispensable per a obtindre la declaració de festa d’interés nacional.

La consellera d’Innovació, Indústria, Comerç i Turisme, Nuria Montes, ha subratllat que “les festes de la Comunitat Valenciana permeten connectar amb tradicions ancestrals, amb la nostra música i artesania i, sobretot, la nostra capacitat d’atraure-hi visitants durant tots els mesos de l’any”.

“Som afortunats d’atresorar grans esdeveniments i festes xicotetes”, ha assegurat la titular de Turisme, per a qui aquests esdeveniments s’han transformat en “atractius turístics de gran valor dins de l’àmplia oferta turística, a més de ser grans prescriptors de la imatge de la Comunitat Valenciana dins i fora de les nostres fronteres”.

Montes ha agraït la labor d’ajuntaments i comissions festeres per a obtindre aquests reconeixements, al mateix temps que ha animat ciutadans i visitants “a descobrir de prop aquests esdeveniments, que cobren especial protagonisme durant aquests mesos d’estiu”, hi ha afegit.

**Festes per categoria**

En concret, les festes d’interés turístic autonòmic declarades durant aquest 2023 són: les Festes i Romeria del Pilar de Benejúzar, la Setmana Santa d’Elx, les Festes de Moros i Cristians en honor a la Mare de Déu de la Salut d’Onil, La Passejà de Sant Onofre de Quart de Poblet i les Festes de Moros i Cristians a Sant Blai d’Alacant.

Per la seua banda, les festes d’interés turístic provincial que han obtingut aquest reconeixement des de gener fins a juliol de 2023 són: el Concurs d’All i Pebre amb motiu del 9 d’Octubre de Sedaví; la Cavalcada de Sant Josep de Cheste; les Festes de Moros i Cristians en honor a Sant Josep d’Alacant; les Festes de Moros i Cristians en honor a la seua patrona la Mare de Déu de l’Assumpció d’Alacant; la Baixà del Crist dels Necessitats d’Aldaia; la Setmana Santa de Benicarló; la Festa de la Nit del Foc de Sant Joan de Finestrat; les Festes Patronals de Sant Vicent; La Trobà d’Orpesa, Trobada d’Oficis, Costums, Tradicions i Productes Artesanals, i les festes majors de Sant Joan d’Alacant en honor al Santíssim Crist de la Pau.

**Per províncies**

Concretament, d’aquestes noves 27 declaracions de festes d’interés a la Comunitat Valenciana durant 2023, corresponen un total de 13 certàmens a la província de València, amb una declaració d’interés turístic autonòmic, 3 declaracions d’interés turístic provincial i 9 locals.

A la província de Castelló s’han declarat un total de 3 festes d’interés turístic, i totes són d’interés provincial.

A més, s’han declarat un total d’11 festes d’interés turístic a la província d’Alacant, 4 de les quals són d’interés turístic autonòmic, 4 d’interés turístic provincial i 3 locals.

[Registre de festes declarades d’interés turístic a la CV](https://cindi.gva.es/va/web/turisme/declaracions-interes-turistic).

Fecha: 14/08/2023